ОБРАЗЛОЖЕЊЕ

Правни основ за измену и допуну Одлуке о комуналној инспекцији на територији града Ниша („Службени лист Града Ниша“, бр. 76/2009) су одредбе Закона о комуналним делатностима („Службени гласник РС“, бр. 88/2011, 104/2016 и 95/2018), Закона о локалној самоуправи („Службени гласник РС“ бр. 129/2007, 83/2014 - други закон, 101/2016 - други закон и 47/2018) и Статута Града Ниша („Службени лист Града Ниша, бр. 88/2008,143/2016 и 18/2019).

Чланом 20. тачка 2. и 11. Закона о локалној самоуправи, прописане су надлежности општине, односно града, која преко својих органа, у складу с Уставом и законом, између осталог, уређује и обезбеђује обављање и развој комуналних делатности и образује и уређује организацију и рад органа, организација и служби за потребе општине, односно града.

Члан 37. став 1. тачка 7. Статута Града Ниша прописује да Скупштина Града, у складу са законом доноси прописе и друге опште акте.

Изменама и допунама Одлуке о комуналној инспекцији на територији града Ниша приступило се у циљу усклађивања са одредбама Закона о комуналним делатностима и Закона о прекршајима (''Службени гласник РС'', број 65/2013, 13/2016, 98/2016 - Одлука УС РС, 91/2019 - други закон и 91/2019), као и са новом организацијом градских управа.

Чланом 32. став 6. Закона о комуналним делатностима прописано је да послове општинског, односно градског комуналног инспектора може да обавља лице које је стекло одговарајуће образовање, има положен државни стручни испит за рад у органима управе и испит за инспектора и најмање три године радног искуства у струци. У складу са наведеним измењен је члан 7. став 1. Одлуке о комуналној инспекцији на територији града Ниша.

Чланом 34. овог Закона прописана су овлашћења општинског, односно градског комуналног инспектора. У циљу усклађивања са наведеном одредбом Закона о комуналним делатностима измењен је члан 6. и 10. Одлуке о комуналној инспекцији на територији града Ниша.

Поред комуналних инспектора, овом Одлуком прописана су овлашћења, обавезе и одговорности комуналних редара, које остварују у оквиру Комуналне милиције у циљу одржавања комуналног и другог законом уређеног реда и којима координира начелник управе у чијем саставу је организована Комунална милиција или лице које он овласти. Комунални редари врше превентивне радње ради спречавања противправног поступања и нарушавања комуналног реда који је уређен важећим прописима, евидентирају уочене неправилности у примени градских прописа којима је уређена област комуналних делатности и одржавања комуналног реда и о њима обавештавају надлежне органе Града ради предузимања мера из њихове надлежности, дају усмене инструкције за отклањање утврђених недостатака и неправилности у области одржавања комуналног реда, евидентирају уочене неправилности у области одржавања комуналног реда и обављају и друге послове по налогу начелника Комуналне милиције. Овом Одлуком регулисано је и ко може да обавља послове комуналног редара, као и начин издавања легитимација којим се доказује њихов статус.

Имајући у виду да је чланом 85. Статута Града Ниша прописано да су послови Града које обављају градске општине, између осталог и образовање комуналне инспекције, старање о одржавању комуналног реда у градској општини и спровођење прописа којима се уређује комунални ред, у складу са законом и актима Града, као и нову организацију градских управа и њихове надлежности прописане Одлуком о организацији градских управа Града Ниша („Службени лист Града Ниша“, број 114/2020 и 85/2021), чланови 17, 18, 19 и 20. Одлуке о комуналној инспекцији на територији града Ниша се бришу.

Члан 22. наведене Одлуке, измењен је тако што су на јасан и недвосмислен начин дефинисани прекршаји, како би се омогућила примена овлашћења комуналне инспекције. У складу са Законом о прекршајима усклађена је висина прописаних новчаних казни и исте су прописане у фиксном износу. Такође је прописано и да комунални инспектор за прекршаје из овог члана издаје прекршајни налог у складу са законом којим се уређују прекршаји.

У складу са наведеним, Градска управа за комуналне делатности и инспекцијске послове израдила је Нацрт одлуке о изменама и допунама Одлуке о комуналној инспекцији на територији града Ниша.

На наведени нацрт Одлуке прибављено је Мишљење Градске управе за органе Града и грађанска стања број 2356-1/2021-08 од 30.09.2021. године и Градске управе за финансије број 5428-1/2021-05 од 28.09.2021. године.

ГРАДСКА УПРАВА ЗА КОМУНАЛНЕ ДЕЛАТНОСТИ

И ИНСПЕКЦИЈСКЕ ПОСЛОВЕ

В.Д. НАЧЕЛНИКА

Ненад Николић